Hjarðónæmi næst í Rússlandi í haust ef áætlanir stjórnvalda ganga eftir en miklar efasemdir eru um bólusetningu þar í landi. Pútín Rússlandforseti sagði í árlegu ávarpi til rússnesku þjóðarinnar í morgun að bólusetning væri ein helsta forgangsröðun stjórnvalda.
Pútin lagði aðaláherslu á viðbrögð stjórnvalda við faraldrinum í ávarpinu í morgun. Hann sagði þörf á að hraða bólusetningu, en hún hefur gengið heldur hægt miðað við flest önnur Evrópulönd. Þá kynnti hann nýjar efnahagsaðgerðir til að bregðast við efnahagslægðinni sem fylgt hefur faraldrinum. Þá vék hann einnig að alþjóðamálum en spenna hefur aukist milli Rússlands og Bandaríkjanna síðustu vikur, vegna hernaðarumsvifa Rússa í Úkraínu. Rússar hafa flutt rúmlega 100 þúsund hermenn að landamærunum, en stærstur hluti þeirra er á Krímskaga sem Rússar innlimuðu 2014. Þá hafa stjórnvöld í Bandaríkjunum heitið refsiaðgerðum ef eitthvað kemur fyrir stjórnarandstæðinginn Alexei Navalní, sem er í haldi í fangelsi skammt frá Moskvu. Stuðningsmenn Navalnys hafa boðað mótmæli um allt Rússland í dag. Þar verður þess meðal annars krafist að hann verði látinn laus úr fangelsi, en hann hefur verið í mótmælasvelti síðustu þrjár vikur því hann fær ekki að hitta lækna sína í fangelsinu. Hans fólk segir hann máttfarinn og við slæma heilsu. Mótmælin hefjast klukkan þrjú síðdegis, að íslenskum tíma, nærri Kremlin í Moskvu. Stjórnvöld veittu ekki leyfi fyrir mótmælunum og því er búist við miklum lögregluviðbúnaði. Þá hefur einnig verið boðað til mótmæla í miðborg Reykjavíkur í kvöld.
Pútín Rússlandsforseti varaði Bandaríkin við því að ganga á rétt Rússa, í árlegu ávarpi sínu til rússnesku þjóðarinnar í morgun. 